No 1. jūlija Lūznavas muižā būs skatāma glezniecības apvienības V.I.V.A. gleznu izstāde “Starp mums”, kas turpinās līdzšinējo sirsnīgo četru mākslinieču apvienības un Lūznavas muižas sadarbību.
Apvienībā V.I.V.A. saplūst četru mākslinieču radošais gars – Agras Ritiņas emocionālā atturība un lakoniskā izteiksme, Vēsmas Ušpeles enerģētiski sulīgie un siltie krāsu toņi, Vijas Stupānes drosmīgu toņu saspēles kompozīcijas, Ilzes Griezānes liegā krāsu sintēze. Mākslinieces un Lūznavas muižu vienu stabila draudzība – pirmā bija tikšanās pirms trīs gadiem 2015. gada agrā pavasarī, piedaloties plenērā, kad Lūznavas muiža vēra savas durvis apmeklētājiem jaunā, renovētā izskatā. Otrā tikšanās reize bija gleznu izstāde “Ziedēšana”, kas notika 2016. gada vasarā. Tāpat šogad būs trešais gads, kad mākslinieces ar savu rosīšanos piedalīsies arī Mākslas piknikā. Nu Lūznavas muižā skatāmā izstāde “Starp mums” mēģina aptverts dažādos laikos tapušās mākslinieču gleznas, atklājot skatītājam pašu autoru tuvākās tēmas glezniecībā. Visbiežāk tie ir ziedu motīvi, ainava un cilvēks kā dabas vērotājs.
Visas četras apvienības V.I.V.A. gleznotājas ir no Latgales: Vēsma dzīvo Maltas novada Garkalnos un radošo spēku sevī apzinājusies jau vidusskolas laikā, tāpēc arī studējusi gleznošanu Latvijas mākslas akadēmijas Latgales filiālē un ieguvusi mākslas bakalaura grādu, šobrīd kopā ar vīru Aivaru aktīvi darbojas podnieku darbnīcā “Malny Wylky”. Ilze ikdienā vada Latgales mākslas un amatniecības centra darbu Līvānos, arī Latvijas Mākslas akadēmijas Latgales filiālē (LMA LF) ieguvusi bakalaura grādu nopietni gleznošanai pievērsusies no 2006. gada. VIJA dzīvo Preiļu novadā Kastīrē un audzina piecus dēlus, atrodot laiku arī gleznošanai, ko viņa ir apguvusi LMA LF, ir mākslas bakalaurs. Agras radošais ceļš ir ilgstošs un cieši saistīts ar viņas kā pedagoga darbu kopš 1997. gada, arī viņa studējusi LMA LF un vēlāk ieguvusi arī maģistra grādu mākslā LMA.
Mākslinieču apvienības V.I.V.A. sadarbība aizsākusies 2006. gadā mākslas plenēros, lai, kopīgi gleznojot, dalītos pieredzē, pārdzīvojumos, atpūstos, smeltos spēku un pārliecību par izvēlētā radošā ceļa nepieciešamību, jo tas, ko varam dēvēt par mākslu, ir atradis neatgriezenisku izpausmi visās četrās personībā. Kopš 2012. gada V.I.V.A. darbi ik gadu skatāmi vairākās izstādēs gan Latgalē, gan Rīgā, gan arī ārpus Latvijas (Lietuvā, Baltkrievijā).
Izstāde “Starp mums” Lūznavas muižā aplūkojama katru dienu no 1. jūlija līdz 12. augustam.
Fotogrāfijā mākslinieču apvienība V.I.V.A. No kreisās - Agra Ritiņa, Vēsma Ušpele, Ilze Griezāne un Vija Stupāne.
Foto ieskats V.I.V.A. plenērā pērnā gada nogalē Lūznavas muižā te: http://www.luznavasmuiza.lv/foto/params/group/90775/